80 kg. tung og åbenbart ualmindeligt snedig. Sådan kan man vist godt omtale den kæmpeged, som i snart tre uger har terroriseret et sommerhusområde i Salling ved Limfjorden.

Mange har gjort forsøg på at fange geden, men det lykkedes altså først i søndags, bekræfter Niels Peter Olesen fra lokalpolitiet i Skive over for TV2.

Geden sov, sked og svinede på sommerhusenes terrasser, og det endte i en politianmeldelse.

Geden er af racen boer, og derfor uddelegerede politiet opgaven med at indfange geden til en lokal ekspert fra Balling Hundepension.

Det er ikke lykkedes politiet at finde ejeren, og den skulle eftersigende have det ret dårligt, så en dyrlæge må vurdere, om den skal aflives, fortæller Niels Peter Olesen til TV2.